ওভালে হারের পরে হাঁটু কেঁপে যাওয়া প্রতিক্রিয়া শুরু হয়ে গিয়েছে ভারতীয় ক্রিকেট মহলে। এমনকি, প্রাক্তন ক্রিকেটারেরাও অনেকে সরব। কেউ কেউ দাবি তুলছেন যে, কোচিং পদ থেকে দল, সব কিছুতেই পরিবর্তন আনো। কপিল তাঁদের শান্ত হতে বলছেন, ‘‘আমি কিন্তু মনে করি বিরাটরা দেখিয়েছে, ওরা বেশ ভাল দল। দুর্ভাগ্যবশত, স্কোরলাইনটাকে ওরা নিজেদের অনুকূলে আনতে পারেনি এবং সেটা একটা ব্যর্থতা বটেই। কিন্তু ভাল করে বিশ্লেষণ করলে দেখা যাবে পাঁচ টেস্টের সিরিজে তিন থেকে চারটি টেস্ট ভারত জিততেও পারত।’’ দ্রুত যোগ করলেন, ‘‘আমার মনে হয়, সুযোগ তৈরি করেও সেটা বার বার হারালাম কেন, এটা নিয়ে বেশি আলোচনা, পোস্টমর্টেম হওয়া দরকার। কারও গর্দান চাওয়ার সময় এটা নয়।’’ সিরিজ নিয়ে তাঁর আরও বিশ্লেষণ, ‘‘দলগত ভাবে ইংল্যান্ড আমাদের চেয়ে ভাল ব্যাটিং করেছে। কিন্তু আমাদের বোলারদের প্রশংসা করতে চাই। ওরা হৃদয় উজাড় করে দিয়ে বল করেছে। পেস বোলারদের এই জানপ্রাণ লড়িয়ে বল করা দেখে আমি সত্যিই খুব খুশি।’’